Vruntlyke grote und wes yk gudes vormach alletiit thovoren. Wetet, lefven vrundes unde naber, dat de 3 gesellen, Jakop und Sachttelefwent und Hermen Hilger, de hir ofwer eime jare mit den Rysschen solte weren, de hebben Tidhiken van der Ost vorrederie thogelecht van myner wegen und my, welket see my und Tidiken ofwerlegen also forhyde schelkes. Hirwmme bidden ik jw, lefwen vrundes, wmme alle lefve und vruntschop, also ik my van jw vormodhen, und bestellen wns de ergenantten 3 gesellen tho worde und tho rechtte; ik wil my mit en in dat recht gefven, wel den anderen vorrederiie ofwer bevisen kan; dat ga darwmme, also dat recht wtwyset, des wil ik geneten und w[n]tgelden. Isset ofwer sake, dat see in juwer stat nw nicht sin, so bidde ik jw vruntlyken, dat gy erer nicht vorgeten, wenne see in juwe vriheit komen, und wellet darby doen, also vorgescreven steit und ik juwer lefve fele gudes thobelofwe. Hirvan begere ik ein vruntlyk antwart mit den ersten van juwer ersamen lefwe. Gode almechttich siit befolen tho ewigen tyden. Gescreven tho Wyborch an suntte Henri[c]us avende am jare 32. Kersten Niclisson, ritther und hovetman tho Wiborch etc. Adress: Den ersamen, vorsichttigen, wysen luden, borgermesteren und ratmannen tho Reval, kome desse breff mit erwerdicheit etc.